
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 67 din 21 martie 2011, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind modificarea Legii nr. 1/2011 privind educaţia naţională.


Pentru întocmirea raportului, Comisia a analizat avizele primite de la Comisia pentru egalitatea de şanse între femei şi bărbaţi, Comisia juridică, de disciplină şi imunităţi, Comisia pentru drepturile omului, culte şi problemele minorităţilor naţionale, avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare abrogarea alineatului (8) al articolului 46 din Legea nr. 1/2011, legea educaţiei naţionale, care prevede ca în învăţământul primar, gimnazial şi liceal cu predare în limbile minorităţilor naţionale, disciplinele Istoria şi Geografia României să fie predate în aceste limbi, după programe şcolare şi manuale identice cu cele pentru clasele cu predare în limba română, cu obligaţia transcrierii şi a însuşirii toponimiei şi a numelor proprii romaneşti şi în limba română.

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 24 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 12 aprilie 2011, având în vedere voturile exprimate, respectiv 11 voturi pentru adoptare, 12 voturi împotriva adoptării şi o abţinere, Comisia propune Plenului Camerei Deputaţilor respingerea propunerii legislative, din următoarele considerente:


- art. 32 alin. (3) din Constituţia României, republicată, garantează persoanelor aparţinând minorităţilor naţionale dreptul de a învăţa în limba lor maternă şi dreptul de a putea fi instruit în această limbă; 

- prin abrogarea alin. (8) al art. 46 din Legea nr. 1/2011, România încalcă Convenţia-cadru pentru protecţia minorităţilor naţionale, încheiată la Strasbourg la 1 februarie 1995, ratificată prin Legea nr. 33/1995, şi Carta Europeană a Limbilor Regionale şi Minoritare, adoptată la Strasbourg la 5 noiembrie 1992 şi semnată la 17 iulie 1995, în care se prevede nediscriminarea, promovarea unei egalităţi reale a minorităţilor, promovarea şi protecţia limbii acestora etc. 

